**Prostitūcijas ierobežošanas likums**

1. **pants. Likuma mērķis**

Likuma mērķis ir ierobežot un samazināt prostitūciju, lai mazinātu cilvēku tirdzniecības riskus, aizsargātu indivīda un sabiedrības veselību, labklājību, novērstu bērnu un jauniešu iesaistīšanos prostitūcijā, mazinātu vardarbības riskus, kas vērsti pret personām, kuras nodarbojas ar prostitūciju, veicinātu atteikšanos no nodarbošanās ar prostitūciju un prostitūcijas izmantošanas.

1. **pants. Prostitūcijas jēdziens**

Prostitūcija ir seksuālu darbību par maksu vai cita veida atlīdzību veikšana, fiziskā saskarē ar personu, kura izmanto prostitūciju, nolūkā apmierināt tās dzimumtieksmi, vai šādu darbību piedāvāšana.

 **3. pants. Prostitūcijas aizliegumi un ierobežojumi**

(1) Personas, kura jaunāka par 25 gadiem, prostitūcijas izmantošana ir aizliegta.

(2) Cilvēku tirdzniecības upura prostitūcijas izmantošana ir aizliegta.

(3) Jebkāda trešās personas darbība, kas veicina vai nodrošina prostitūciju, izņemot šā panta septītajā daļā minētajos gadījumos, ir aizliegta.

(4) Ar prostitūciju aizliegts nodarboties personai, kura jaunāka par 25 gadiem.

(5) Nodarboties ar prostitūciju, kā arī izmantot prostitūciju atļauts dzīvoklī vai viendzīvokļa mājā, kas ir tās personas, kura nodarbojas ar prostitūciju, īpašumā vai par kuru tā rakstveidā ir noslēgusi dzīvojamās telpas īres līgumu.

(6) Nodarboties ar prostitūciju un izmantot prostitūciju šā panta piektajā daļā minētajā dzīvoklī vai viendzīvokļa mājā ir aizliegts:

1) ja tajā atrodas bērns;

2) ja pret to iebilst citas personas, kuras dzīvo šajā dzīvoklī vai viendzīvokļa mājā;

3) ja tā atrodas tuvāk par 100 metriem no izglītības iestādes vai baznīcas.

(7) Prostitūciju aizliegts piedāvāt un reklamēt internetā, presē un citos plašsaziņas līdzekļos, izņemot pornogrāfiska rakstura materiālos, kuri tiek izplatīti normatīvajos aktos pornogrāfijas ierobežošanas jomā noteiktajā kārtībā.

(8) Personām aizliegts apvienoties grupā, lai nodarbotos ar prostitūciju, kā arī lai pieņemtu pasūtījumus prostitūcijas izmantošanai.

**4. pants. Aizliegumi sabiedrības veselības aizsardzībai**

Aizliegts nodarboties un izmantot prostitūciju:

1) HIV inficētai personai, izņemot HIV inficētu personu ar nenosakāmu vīrusu slodzi;

2) ārstēšanās un medicīniskās novērošanas laikā personai, kurai diagnosticēta tuberkuloze aktīvajā fāzē, anoģenitāla herpesvīrusu infekcija, gonokoku infekcija (gonoreja), hlamīdiju ierosinātas seksuāli transmisīvas slimības, sifiliss, B vai C vīrushepatīts.

**5. pants Personu, kuras nodarbojas ar prostitūciju un izmanto prostitūciju, pienākumi**

(1) Personas, kura nodarbojas ar prostitūciju un izmanto prostitūciju, pienākums ir apzināties apdraudējumu, kādu prostitūcija rada veselībai, pārzināt profilakses paņēmienus infekciju slimību ierobežošanai, būt atbildīgai par savu veselības stāvokli un zināšanām, regulāri apmeklējot ārstniecības personas.

(2) Personas, kura nodarbojas ar prostitūciju, vai personas, kura izmanto prostitūciju, pienākums ir, nodarbojoties ar prostitūciju vai izmantojot prostitūciju, lietot prezervatīvus.

**6. pants. Komersantu un citu personu pienākumi prostitūcijas ierobežošanā**

(1) Komersantiem ir pienākums nodrošināt, lai to komercdarbības veikšanas vietās, kas ir nedzīvojamas telpas, personas nenodarbotos ar prostitūciju un neizmantotu prostitūciju.

(2) Komersanta komercdarbības veikšanas vietas īpašniekam vai valdītājam ir pienākums nepieļaut, ka viņa īpašumā vai valdījumā esošajās nedzīvojamās telpās personas nodarbojas ar prostitūciju un izmanto prostitūciju.

**7. pants. Likumā noteikto aizliegumu, ierobežojumu un pienākumu kontrole**

(1) Šā likuma 3. pantā noteikto aizliegumu un ierobežojumu ievērošanas kontroli, kā arī 6. pantā minēto pienākumu izpildes kontroli, atbilstoši kompetencei veic Valsts policija un pašvaldības policija.

(2) Valsts vai pašvaldības policija, konstatējot, ka komercdarbības veikšanas vietā vai objektā personas nodarbojas ar prostitūciju un izmanto prostitūciju, rakstveidā par to informē komercdarbības veikšanas vietas vai objekta īpašnieku vai valdītāju.

**8. pants. Atbildība par prostitūcijas aizliegumu un ierobežojumu neievērošanu**

Par šajā likumā un citos normatīvajos aktos noteikto prostitūcijas aizliegumu un ierobežojumu neievērošanu personu sauc pie kriminālatbildības vai administratīvās atbildības likumā noteiktajā kārtībā.

**9. pants. Sociālās rehabilitācijas pakalpojumi personām, kuras nodarbojas ar prostitūciju**

(1) Personām, kuras nodarbojas vai ir nodarbojušās ar prostitūciju, par valsts budžeta līdzekļiem tiek nodrošināti sociālās rehabilitācijas pakalpojumi ar mērķi veicināt personas sociālās funkcionēšanas spēju atjaunošanu vai uzlabošanu, personas sociālā statusa atgūšanu, iekļaušanos sabiedrībā un darba tirgū, vienlaikus panākot personas atteikšanos no nodarbošanās ar prostitūciju.

(2) Sociālās rehabilitācijas veidu, apjomu, saturu, pakalpojumu saņemšanas nosacījumus, piešķiršanas kārtību un prasības sociālās rehabilitācijas pakalpojumu sniedzējam nosaka Ministru kabinets.

**10. pants Uzvedības korekcijas programmas personām, kuras izmanto prostitūciju**

(1) Personām, kuras izmanto prostitūciju, ir pienākums apmeklēt uzvedības korekcijas programmu.

 (2) Uzvedības korekcijas programmas saturu, apjomu, saņemšanas un izpildes kārtību nosaka Ministru kabinets.

**11. pants. Administratīvā atbildība par pārkāpumiem prostitūcijas ierobežošanas jomā**

(1) Par nodarbošanos ar prostitūciju līdz 25 gadu vecumam

- piemēro brīdinājumu vai naudas sodu līdz simts naudas soda vienībām.

(2) Par nodarbošanos ar prostitūciju vai prostitūcijas izmantošanu, ja šīs darbības tiek veiktas dzīvoklī vai viendzīvokļa mājā un pret to iebilst citas personas, kuras dzīvo dzīvoklī vai viendzīvokļa mājā

- piemēro brīdinājumu vai naudas sodu līdz simts naudas soda vienībām.

(3) Par nodarbošanos ar prostitūciju vai prostitūcijas izmantošanu, ja šīs darbības tiek veiktas ārpus atļautajām vietām

- piemēro brīdinājumu vai naudas sodu līdz simts naudas soda vienībām.

(4) Par prostitūcijas piedāvāšanas un reklamēšanas ierobežojumu neievērošanu

- fiziskām un juridiskām personām piemēro brīdinājumu vai naudas sodu līdz simts četrdesmit naudas soda vienībām.

(5) Par nodarbošanos ar prostitūciju vai prostitūcijas izmantošanu, ja šīs darbības tiek veiktas dzīvoklī vai viendzīvokļa mājā, kas atrodas tuvāk par 100 metriem no izglītības iestādes vai baznīcas

- piemēro brīdinājumu vai naudas sodu no trīsdesmit līdz divi simti naudas soda vienībām.

(6) Par personas no 18 gadu līdz 25 gadu vecumam prostitūcijas izmantošanu

- piemēro naudas sodu no četrdesmit līdz divi simti naudas soda vienībām.

 (7) Par nodarbošanos ar prostitūciju vai prostitūcijas izmantošanu, ja šīs darbības tiek veiktas vietā, kurā atrodas bērns,

- piemēro naudas sodu no četrdesmit līdz divi simti piecdesmit naudas soda vienībām.

(8) Par apvienošanos grupā (divas un vairāk personas), lai nodarbotos ar prostitūciju

- piemēro naudas sodu no piecdesmit līdz divi simti naudas soda vienībām.

(9) Par personas, kuras izmanto prostitūciju, pienākuma, kas paredz apmeklēt uzvedības korekcijas programmu nepildīšanu

- piemēro naudas sodu no piecdesmit līdz divi simti naudas soda vienībām.

 (10) Par prostitūcijas veicināšanu vai nodrošināšanu, kas izpaužas pasūtījumu prostitūcijas izmantošanai pieņemšanā, vai fiziskās drošības nodrošināšanā vai personu nogādāšanā

- piemēro naudas sodu no piecdesmit līdz divi simti naudas soda vienībām;

(11) Par komersanta komercdarbības vietas īpašnieka vai valdītāja pienākuma, kas paredz nepieļaut, ka komercdarbības veikšanas vietās, personas nodarbojas ar prostitūciju un izmanto prostitūciju, nepildīšanu, ja minētais pārkāpums konstatēts gada laikā pēc tam, kad persona tikusi rakstveidā informēta par viņa īpašumā konstatēto prostitūcijas ierobežošanas noteikumu pārkāpumu

- fiziskām un juridiskām personām piemēro naudas sodu no simts līdz trīs simti piecdesmit naudas soda vienībām.

(12) Par komersanta pienākuma, kas paredz nodrošināt, lai tā darbības veikšanas vietās personas nenodarbotos ar prostitūciju un neizmantotu prostitūciju, nepildīšanu

- juridiskām personām piemēro naudas sodu no simts līdz četri simti naudas soda vienībām.

**12. pants Kompetence sodu piemērošanā**

Administratīvā pārkāpuma procesu par šā likuma 11. pantā minētajiem pārkāpumiem veic Valsts policija un pašvaldības policija.

**13. pants Rīcība ar valsts budžetā ieskaitītajiem naudas sodiem**

Naudas sodus, kas piemēroti par pārkāpumiem prostitūcijas jomā, ieskaita Labklājības ministrijas budžeta programmā, lai īstenotu sociālās rehabilitācijas pakalpojumus personām, kuras nodarbojas ar prostitūciju.

**Pārejas noteikumi**

1. Likums stājas spēkā vienlaikus ar Administratīvās atbildības likumu.
2. Šā likuma 9. un 13. pants stājas spēkā 2021. gada 1. janvārī.
3. Šā likuma 10. pants stājas spēkā 2022. gada 1. janvārī.

Iekšlietu ministrs Sandis Ģirģens

Vīza: valsts sekretārs Dimitrijs Trofimovs